CELEX: 31983D0041
Language: el
Date: 1983-02-02 00:00:00
Title: 83/41/ΕΟΚ: Απόφαση της Επιτροπής της 2ας Φεβρουαρίου 1983 που να επιτρέπει στην Ελληνική Δημοκρατία να θεσπίσει μέτρα διασφάλισης κατά την εισαγωγή ορισμένων προϊόντων

Avis juridique important

|

31983D0041

83/41/ΕΟΚ: Απόφαση της Επιτροπής της 2ας Φεβρουαρίου 1983 που να επιτρέπει στην Ελληνική Δημοκρατία να θεσπίσει μέτρα διασφάλισης κατά την εισαγωγή ορισμένων προϊόντων  

Επίσημη Εφημερίδα αριθ. L 037 της 09/02/1983 σ. 0013 - 0016

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 2ας Φεβρουαρίου 1983  που να επιτρέπει στην Ελληνική Δημοκρατία να θεσπίσει μέτρα διασφάλισης κατά την εισαγωγή ορισμένων προϊόντων  (83/41/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την πράξη προσχώρησης της Ελλάδας, και ιδίως το άρθρο 130,  Εκτιμώντας:  ότι η Ελλάδα, στις αιτήσεις της της 13ης και 18ης Ιανουαρίου 1983, έδωσε στην Επιτροπή ορισμένο αριθμό στοιχείων που της επιτρέπουν να διαπιστώσει την ύπαρξη σοβαρών δυσχερειών που ενδέχεται να παραταθούν σε ορισμένους τομείς·  ότι, στις 19 Ιανουαρίου 1983 με την απόφαση 83/15/ΕΟΚ (1), η Επιτροπή, προκειμένου να αποτραπεί η επιδείνωση της υπάρχουσας οικονομικής κατάστασης, επέτρεψε στην Ελλάδα να θεσπίσει ως την 1η Μαρτίου 1983 καθεστώς επίβλεψης των εισαγωγών για τα προϊόντα που αναφέρονται στην εν λόγω απόφαση·  ότι η θέσπιση του μεταβατικού αυτού καθεστώτος θα επιτρέψει στην Επιτροπή να συλλέξει τα απαραίτητα στοιχεία για να αποφασίσει ως προς το περιεχόμενο των αιτήσεων της ελληνικής κυβέρνησης που αφορούν τη θέσπιση μέτρων διασφάλισης·  ότι η Επιτροπή έχει τώρα στη διάθεσή της αρκετά στοιχεία που της επιτρέπουν να αποφασίσει για ορισμένους τομείς που αναφέρονται στις αιτήσεις των ελληνικών αρχών·  ότι τα εμπορεύματα στα οποία εφαρμόζεται η απόφαση αυτή προέρχονται από ειδικές διαδικασίες παραγωγής που διαφέρουν σαφώς από άλλα συναφή προϊόντα· ότι πρόκειται, ως εκ τούτου, για τομείς κατά την έννοια του άρθρου 130 της πράξης προσχώρησης ·  ότι η ελληνική εθνική παραγωγή αθλητικών υποδημάτων ήταν 4 εκατομμύρια ζεύγη κατά το 1981· ότι υπολογίζεται επίσης σε 4 εκατομμύρια για το 1982, και ότι, επομένως, παρέμεινε στάσιμη· ότι οι εισαγωγές κάθε προέλευσης ανήλθαν σε 900 000 ζεύγη το 1981 και υπολογίζονται σε 1 200 000 ζεύγη για το 1982· ότι σημειώνουν, επομένως, αύξηση κατά 30 %· ότι, επιπροσθέτως, οι εξαγωγές ανήλθαν σε 326 000 ζεύγη το 1981· ότι σημειώνουν, επομένως, μείωση κατά 30 % περίπου· ότι υπολογίζονται σε 230 000 ζεύγη για το 1982·  ότι οι εισαγωγές στην Ελλάδα αθλητικών υποδημάτων καταγωγής ή προέλευσης των Κρατών μελών ανήλθαν σε 340 000 περίπου ζεύγη το 1981· ότι υπολογίζονται σε 375 000 ζεύγη για το 1982· ότι η αύξηση των εισαγωγών για την περίοδο που εξετάστηκε ήταν επομένως περίπου 10 %·  ότι οι εισαγωγές στην Ελλάδα αθλητικών υποδημάτων καταγωγής Ταϊβάν ανήλθαν σε 275 000 ζεύγη το 1981· ότι υπολογίζονται σε 425 000 ζεύγη για το 1982· ότι η αύξησή τους για την εξεταζόμενη περίοδο ήταν επομένως περίπου 54 %·  ότι η μερίδα της αγοράς που κατείχε η εθνική βιομηχανία στον τομέα των επίπλων μειώθηκε από 92 % το 1978 σε 85 % κατά το 1982 · ότι οι εισαγωγές επίπλων καταγωγής ή προέλευσης Κρατών μελών ανέρχονταν σε 2 600 τόνους το 1981 και ότι υπολογίζονται σε 4 300 τόνους για το 1982, σημειώνοντας έτσι αύξηση 70 % περίπου·  (ότι η εθνική παραγωγή πλακιδίων ανερχόταν σε 90 000 τόνους το 1981 και εκτιμάται σε 64 000 τόνους για το 1982· ότι οι εισαγωγές προέλευσης Κρατών μελών αυξήθηκαν από 34 000 τόνους σε 44 500 τόνους κατά την ίδια περίοδο· ότι η μικρή αύξηση των εξαγωγών κατά την ίδια περίοδο (από 8 000 τόνους σε 9 500 τόνους) δεν αρκεί ώστε να αντισταθμιστεί η αύξηση των εισαγωγών · ότι το ύψος των αποθεμάτων έχει αυξηθεί και σημειώνει συνεχή αύξηση, εφόσον από 10 000 τόνους το 1980 ανήλθε σε 37 000 τόνους το 1982·  ότι οι εισαγωγές καλτσόν καταγωγής ή προέλευσης Κρατών μελών, εκτός από αυτά που εισάγονται για να υποστούν εργασίες τελειοποίησης, αυξήθηκαν από 1 600 000 τεμάχια το 1981 σε 2 500 000 το 1982· ότι, επιπροσθέτως, οι εξαγωγές προς τα Κράτη μέλη μειώθηκαν, επίσης, κατά 200 000 τεμάχια στην ίδια περίοδο (1981: 310 000, 1982 (υπολογισμός): 110 000)·  ότι οι εισαγωγές pullovers καταγωγής ή προέλευσης Κρατών μελών, εκτός από αυτά που εισάγονται για να υποστούν εργασίες τελειοποίησης, παρέμειναν στάσιμες, μεταξύ του 1981 και του 1982, στο επίπεδο των 220 000 τεμαχίων· ότι, αντίθετα, οι εξαγωγές σημείωσαν αισθητή μείωση κατά την ίδια περίοδο, επειδή υπολογίζεται ότι το ύψος τους κατά το 1982 ήταν το ήμισυ του ύψους τους κατά το 1981 και ότι η μείωση μεταξύ του 1980 και του 1982 ήταν μεγαλύτερη από 10 εκατομμύρια τεμάχια·  ότι οι εισαγωγές σε ανδρικά κοστούμια καταγωγής ή προέλευσης Κρατών μελών, εκτός από αυτά που εισάγονται για να υποστούν εργασίες τελειοποίησης, παραμένουν στάσιμες σε επίπεδο 5 500 τεμαχίων περίπου· ότι, αντίθετα, οι εξαγωγές σημείωσαν κατά το 1982 μείωση 18 000 τεμαχίων· ότι, επιπλέον, τα τεμάχια που εισάγονται για να υποστούν εργασίες τελειοποίησης προς επανεξαγωγή μειώθηκαν κατά 40 000 σε σχέση με το 1981·  ότι η εθνική παραγωγή λουτήρων από χυτοσίδηρο μειώθηκε κατά 39 % μεταξύ του 1980 και του 1982· ότι, συγχρόνως, η διείσδυση προϊόντων από τα άλλα Κράτη μέλη στην ελληνική αγορά αυξήθηκε από 12 % σε 18 %·  ότι, όσον αφορά τους νιπτήρες και τα άλλα είδη υγιεινής από πορσελάνη, η εθνική παραγωγή μειώθηκε από 16 200 τόνους το 1981 σε 14 600 τόνους το 1982, δηλαδή κατά 11 % περίπου· ότι οι εισαγωγές ειδών καταγωγής ή προέλευσης Κρατών μελών, μετά από ορισμένες διακυμάνσεις, αυξήθηκαν από 2 200 τόνους το 1980 σε 2 400 τόνους το 1981, σημειώνοντας έτσι αύξηση περίπου 9 %· ότι, επιπροσθέτως, οι εξαγωγές προς τρίτες χώρες μειώθηκαν από 550 τόνους το 1981 σε 300 τόνους το 1982, δηλαδή κατά 45 % περίπου·  ότι οι εισαγωγές καταγωγής ή προέλευσης Κρατών μελών στον τομέα των σιγαρέττων αυξήθηκαν σημαντικά από 350 τόνους το 1979 σε 600 τόνους το 1980 και σε 1 300 τόνους το 1981· ότι το επίπεδο των 950 τόνων που προβλέπεται για το 1982 δεν μπορεί να αντισταθμίσει τις σημαντικές προηγούμενες αυξήσεις·  ότι οι εισαγωγές παρασκευασμάτων για τη διατροφή των παιδιών με βάση άλευρα (farine-lactee), καταγωγής ή προέλευσης Κρατών μελών, αυξήθηκαν από 1 960 τόνους το 1980 σε 3 370 τόνους το 1981, ενώ μειώθηκαν σε 2 900 περίπου τόνους το 1982· ότι, ωστόσο, αυτό το επίπεδο είναι κατά πολύ υψηλότερο από το επίπεδο των ποσοτήτων που είχαν εισαχθεί κατά το 1980· ότι η μερίδα της αγοράς που κατέχει η εθνική βιομηχανία στον τομέα αυτό έχει μειωθεί από 14 % το 1979 σε 10,5 % το 1982·  ότι οι εισαγωγές οινοπνευματωδών ποτών με υψηλή περιεκτικότητα οινοπνεύματος, καταγωγής ή προέλευσης Κρατών μελών, αυξήθηκαν σημαντικά, δηλαδή από 5 400 τόνους το 1980 ανήλθαν σε 8 600 τόνους περίπου το 1982·  ότι ο όγκος των εισαγωγών προϊόντων των άλλων Κρατών μελών αποτελεί την κύρια πηγή των δυσκολιών που αναφέρθηκαν από τις ελληνικές αρχές στα αιτήματά τους· ότι το εμπορικό έλλειμμα της Ελλάδας έναντι της Κοινότητας ανήλθε από ένα τρίτο του συνολικού εμπορικού ελλείμματος το 1981 σε δύο τρίτα περίπου το 1982·  ότι όλοι οι ανωτέρω τομείς αντιμετωπίζουν κρίσιμη κατάσταση στον τομέα της απασχόλησης· ότι, ενδεικτικά, στον τομέα των πλακιδίων η απασχόληση μειώθηκε κατά 23 % μεταξύ του 1980 και του 1982· ότι στον τομέα των λουτήρων από χυτοσίδηρο, στη μόνη εταιρεία παραγωγής, οι θέσεις εργασίας μειώθηκαν κατά τη διάρκεια της ίδιας περιόδου από 510 σε 380· ότι, στον τομέα των νιπτήρων και άλλων προϊόντων υγιεινής εκ πορσελάνης, η απασχόληση μειώθηκε κατά 12 % μεταξύ του 1980 και του 1982·  ότι η ελληνική βιομηχανία, ιδίως όσον αφορά τους τομείς στους οποίους αναφέρεται η παρούσα απόφαση, αποτελείται κυρίως από μικρές μονάδες, η ύπαρξη των οποίων κινδυνεύει από την αύξηση των εισαγωγών έστω και αν αυτή είναι περιθωριακή·  ότι, υπό τις συνθήκες αυτές, ένας περιορισμός των εισαγωγών ως την 1η Ιανουαρίου 1984 στους σχετικούς τομείς, συνοδευόμενος από ένα σύστημα επίβλεψης ως προς τις τρίτες χώρες, θα πρέπει να επιτρέψει την έναρξη της διαδικασίας βελτίωσης και την επανεξισορρόπηση της κατάστασης των τομέων αυτών στο πλαίσιο του πενταετούς ελληνικού προγράμματος· ότι τούτο θα πρέπει να επιτρέψει στους τομείς αυτούς, και ιδιαίτερα στις ενδιαφερόμενες επιχειρήσεις, να προσαρμοστούν στον κοινοτικό ανταγωνισμό·  ότι το εισαγόμενο σύστημα πρέπει να συμπεριλάβει τις εισαγωγές που πραγματοποιήθηκαν μετά την αίτηση που υπέβαλαν στις 13 Ιανουαρίου 1983 οι ελληνικές αρχές στην Επιτροπή, δεδομένου ότι η τελευταία έχει διαπιστώσει ότι οι προϋποθέσεις εφαρμογής του άρθρου 130 της πράξης προσχώρησης πληρούνταν εκείνη την ημερομηνία για τα προϊόντα που αναφέρονται στην παρούσα απόφαση·  ότι για τη δίκαιη κατανομή των επιτρεπόμενων ποσοτήτων, τόσο μεταξύ των Κρατών μελών όσο και μεταξύ των σχετικών επιχειρήσεων, η Ελλάδα πρέπει να σεβαστεί τα υπάρχοντα εμπορικά ρεύματα· (ότι για την καλή εφαρμογή των διατάξεων της απόφασης αυτής είναι ανάγκη να τεθούν σε εφαρμογή διαδικασίες αμοιβαίας πληροφόρησης και διαβούλευσης μεταξύ της Επιτροπής και των ελληνικών αρχών·  ότι, επειδή η απόφαση αυτή δικαιολογείται μόνο αν συνεχίζουν να πληρούνται οι προϋποθέσεις του άρθρου 130 της πράξης προσχώρησης, η Επιτροπή έχει συνεπώς τη δυνατότητα να την τροποποιήσει ή να την καταργήσει·  ότι η Επιτροπή μπορεί να επιλέξει, κατά προτεραιότητα, τα μέτρα που επιφέρουν τη μικρότερη διαταραχή στη λειτουργία της κοινής αγοράς,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Επιτρέπεται στην Ελληνική Δημοκρατία να περιορίσει ή να υποβάλει σε καθεστώς επίβλεψης, υπό τους όρους που καθορίζονται κατωτέρω, τις εισαγωγές στην Ελλάδα των προϊόντων που αναφέρονται στο άρθρο 2.  Άρθρο 2  1. Οι εισαγωγές στην Ελλάδα αθλητικών υποδημάτων, κώδικες NIMEXE 64.01-49, 64.02-29, 64.02-61, καταγωγής ή προέλευσης Κρατών μελών, περιορίζονται σε 340 000 ζεύγη.  Οι εισαγωγές των ίδιων προϊόντων καταγωγής ή προέλευσης Ταϊβάν δεν πρέπει να υπερβούν τα 275 000 ζεύγη.  Οι εισαγωγές των ίδιων προϊόντων καταγωγής ή προέλευσης των λοιπών τρίτων χωρών υπόκεινται στο καθεστώς επίβλεψης του άρθρου 3.  2. Οι εισαγωγές στην Ελλάδα επίπλων, της δασμολογικής διάκρισης 94.01 Β, εξαιρουμένων των κωδίκων NIMEXE 94.01-20, 94.01-91 και της δασμολογικής διάκρισης 94.03 Β, καταγωγής ή προέλευσης Κρατών μελών, περιορίζονται σε 3 200 τόνους.  Οι εισαγωγές των ίδιων προϊόντων καταγωγής ή προέλευσης τρίτων χωρών υπόκεινται στο καθεστώς επίβλεψης του άρθρου 3.  3. Οι εισαγωγές στην Ελλάδα πλακιδίων, της δασμολογικής κλάσης 69.08, καταγωγής ή προέλευσης Κρατών μελών, περιορίζονται σε 30 000 τόνους.  Οι εισαγωγές των ίδιων προϊόντων καταγωγής ή προέλευσης τρίτων χωρών υπόκεινται στο καθεστώς επίβλεψης του άρθρου 3.  4. Οι εισαγωγές στην Ελλάδα καλτσόν (collants), της δασμολογικής διάκρισης 60.04 Β ΙΙΙ, καταγωγής ή προέλευσης Κρατών μελών, εκτός από αυτά που εισάγονται για να υποστούν εργασίες τελειοποίησης, περιορίζονται σε 1 600 000 τεμάχια.  Οι εισαγωγές των ίδιων προϊόντων καταγωγής ή προέλευσης τρίτων χωρών υπόκεινται στο καθεστώς επίβλεψης του άρθρου 3.  5. Οι εισαγωγές στην Ελλάδα pullovers, των δασμολογικών διακρίσεων 60.05 Α Ι και Α ΙΙ β) 4 ββ) 11 ααα), βββ), γγγ), δδδ), εεε) και 22 βββ), γγγ), δδδ), εεε), ζζζ), καταγωγής ή προέλευσης Κρατών μελών, εκτός από αυτά που εισάγονται για να υποστούν εργασίες τελειοποίησης, περιορίζονται σε 200 000 τεμάχια.  Οι εισαγωγές των ίδιων προϊόντων καταγωγής ή προέλευσης τρίτων χωρών υπόκεινται στο καθεστώς επίβλεψης του άρθρου 3.  6. Οι εισαγωγές στην Ελλάδα ανδρικών κοστουμιών, της δασμολογικής διακρίσεως 61.07 Β V γ), 1, 2, 3, καταγωγής ή προέλευσης Κρατών μελών, εκτός από αυτά που εισάγονται για να υποστούν εργασίες τελειοποίησης, περιορίζονται σε 5 500 τεμάχια.  Οι εισαγωγές των ίδιων προϊόντων καταγωγής ή προέλευσης τρίτων χωρών υπόκεινται στο καθεστώς επίβλεψης του άρθρου 3.  7. Οι εισαγωγές στην Ελλάδα λουτήρων από χυτοσίδηρο, κώδικας NIMEXE 73.38-71, καταγωγής ή προέλευσης Κρατών μελών, περιορίζονται σε 1 200 τόνους.  Οι εισαγωγές των ίδιων αυτών προϊόντων καταγωγής ή προέλευσης τρίτων χωρών υπόκεινται στο καθεστώς επίβλεψης του άρθρου 3.  8. Οι εισαγωγές στην Ελλάδα νιπτήρων από πορσελάνη, της δασμολογικής κλάσης 69.10, καταγωγής ή προέλευσης Κρατών μελών, περιορίζονται σε 2 000 τόνους.  Οι εισαγωγές των ίδιων αυτών προϊόντων καταγωγής ή προέλευσης τρίτων χωρών υπόκεινται στο καθεστώς επίβλεψης του άρθρου 3.  9. Οι εισαγωγές στην Ελλάδα σιγαρέττων, της δασμολογικής διάκρισης 24.02 Α, καταγωγής ή προέλευσης Κρατών μελών, περιορίζονται σε 750 τόνους.  Οι εισαγωγές των ίδιων αυτών προϊόντων καταγωγής ή προέλευσης τρίτων χωρών υπόκεινται στο καθεστώς επίβλεψης του άρθρου 3.  10. Οι εισαγωγές στην Ελλάδα παρασκευασμάτων προς διατροφή των παίδων με βάση τα άλευρα (farine-lactee), της δασμολογικής διάκρισης 19.02 Β ΙΙ β) 2, καταγωγής ή προέλευσης Κρατών μελών, περιορίζονται σε 2 000 τόνους.  Οι εισαγωγές των ίδιων αυτών προϊόντων καταγωγής ή προέλευσης τρίτων χωρών υπόκεινται στο καθεστώς επίβλεψης του άρθρου 3.  11. Οι εισαγωγές στην Ελλάδα οινοπνευματωδών ποτών, της δασμολογικής διάκρισης 22.09 Γ, καταγωγής ή προέλευσης Κρατών μελών, περιορίζονται σε 8 000 τόνους.  Οι εισαγωγές των ίδιων αυτών προϊόντων καταγωγής ή προέλευσης τρίτων χωρών υπόκεινται στο καθεστώς επίβλεψης του άρθρου 3. Άρθρο 3  Για την εφαρμογή του καθεστώτος επίβλεψης σχετικά με τα προϊόντα που αναφέρονται στο άρθρο 2, η Ελλάδα θέτει σαν προϋπόθεση εισαγωγής των προϊόντων αυτών την κατάθεση άδειας εισαγωγής που εκδίδεται από τις ελληνικές αρχές, ατελώς και χωρίς ποσοτικό περιορισμό, σε ανώτατη προθεσμία πέντε εργάσιμων ημερών μετά την υποβολή της αίτησης.  Οι ελληνικές αρχές πληροφορούν αμέσως την Επιτροπή για κάθε σημαντική αύξηση των εισαγωγών των προϊόντων αυτών, σε σχέση με την υπάρχουσα κατάσταση κατά την ημερομηνία που αρχίζει να εφαρμόζεται η απόφαση αυτή.  Άρθρο 4  Όσον αφορά τη διαχείριση των περιορισμών εισαγωγής που προβλέπονται από την απόφαση αυτή, οι ελληνικές αρχές σέβονται τις υπάρχουσες εμπορικές ροές, τόσο ως προς τις χώρες καταγωγής και προέλευσης των εν λόγω προϊόντων όσο και ως προς τους ενδιαφερόμενους φορείς.  Άρθρο 5  Οι ελληνικές αρχές ανακοινώνουν στην Επιτροπή το αργότερο στις 15 Απριλίου για το πρώτο τρίμηνο του 1983, στις 15 Ιουλίου για το δεύτερο τρίμηνο, στις 15 Οκτωβρίου για το τρίτο τρίμηνο, και στις 31 Δεκεμβρίου για το τέταρτο τρίμηνο, τα στοιχεία τα σχετικά με τις εισαγωγές που πραγματοποιήθηκαν κατά τις περιόδους αυτές.  Τα στοιχεία αυτά, κατανεμημένα κατά χώρα, αναφέρονται τόσο στις ποσότητες των προϊόντων που έχουν πράγματι εισαχθεί όσο και στις άδειες εισαγωγής που έχουν χορηγηθεί.  Άρθρο 6  Η απόφαση αυτή αρχίζει να εφαρμόζεται στις 13 Ιανουαρίου 1983. Παύει να εφαρμόζεται την 1η Ιανουαρίου 1984.  Η Επιτροπή μεριμνά για την εφαρμογή των διατάξεων της απόφασης αυτής και επιφυλάσσεται ως προς την τροποποίηση ή την κατάργησή της.  Οι δυσχέρειες που είναι δυνατόν να ανακύψουν κατά την εφαρμογή της απόφασης αυτής εξετάζονται από κοινού από τις ελληνικές αρχές και την Επιτροπή.  Άρθρο 7  Η παρούσα απόφαση απευθύνεται στα Κράτη μέλη.  Έγινε στις Βρυξέλλες, στις 2 Φεβρουαρίου 1983.  Για την Επιτροπή  Etienne DAVIGNON  Αντιπρόεδρος  (1) ΕΕ αριθ. L 17 της 21. 1. 1983, σ. 52.